Anexa nr. 5

**TIPURILE DE PRODUSE BIOCIDE**

**GRUPA PRINCIPALĂ 1: Dezinfectanți**

Această grupă de produse biocide exclud produsele de curățare fără efect biocid, inclusiv detergenții sub formă lichidă, detergenții sub formă de pulbere și produsele similare.

**Tipul 1: Produse destinate igienei umane**

Acest tip include produse biocide utilizate pentru igiena umană, aplicate pe pielea umană sau care intră în contact cu pielea umană sau cu scalpul în scopul principal de a dezinfecta pielea sau scalpul.

**Tipul 2: Dezinfectante și algicide care nu sînt destinate aplicării directe la oameni sau animale**

Acest tip include:

1. produse utilizate pentru dezinfectarea suprafețelor, materialelor, echipamentelor și mobilierului și care nu sînt utilizate în contact direct cu produsele alimentare sau cu hrana pentru animale. Acestea sînt în special destinate piscinelor, acvariilor, apelor de bazin sau altor ape care nu sînt folosite pentru consumul uman sau animal, sistemelor de climatizare, pereților și podelelor din amplasamente private, publice și industriale și din alte amplasamente destinate activităților profesionale;
2. produse utilizate pentru dezinfectarea aerului, a apei care nu este folosită pentru consumul uman sau animal, a toaletelor chimice, a apelor reziduale, a deșeurilor de la spitale și a solului;
3. produse utilizate ca algicide pentru tratarea piscinelor, a acvariilor și a altor ape și pentru tratarea cu scop curativ a materialelor de zidărie;
4. produse utilizate în vederea încorporării în textile, țesături, măști, vopsele și alte articole sau materiale în scopul producerii de articole tratate cu proprietăți dezinfectante.

**Tipul 3: Produsele destinate igienei veterinare**

Acest tip include:

1. produse utilizate pentru igiena veterinară, precum dezinfectanți, săpunuri dezinfectante, produse pentru igiena bucală sau corporală sau cu funcție antimicrobiană;
2. produse utilizate pentru dezinfectarea materialelor și a suprafețelor asociate cu găzduirea/cazarea sau cu transportul animalelor.

**Tipul 4: Dezinfectanți pentru suprafețele în contact cu produsele**

**alimentare sau hrana pentru animale**

Acest tip include:

1. produse utilizate pentru dezinfectarea echipamentelor, recipientelor, ustensilelor de consum, suprafețelor sau conductelor folosite pentru producția, transportul, depozitarea sau consumul produselor alimentare sau al hranei pentru animale (inclusiv transportul, depozitarea sau consumul apei potabile destinate oamenilor și animalelor);
2. produse utilizate pentru impregnarea materialelor care pot intra în contact cu produsele alimentare.

**Tipul 5: Dezinfectanți pentru apa potabilă**

Acest tip include produse utilizate pentru dezinfectarea apei potabile, atît pentru oameni, cît și pentru animale.

**GRUPA PRINCIPALĂ 2: Conservanți**

Dacă nu se specifică altfel, această grupă include doar produsele destinate prevenirii dezvoltării microorganismelor și algelor.

**Tipul 6: Conservanți pentru produse în timpul depozitării**

Acest tip include:

1. produse utilizate pentru conservarea produselor fabricate, altele decît produsele alimentare, hrana pentru animale, produsele cosmetice sau medicinale sau dispozitivele medicale, prin controlul alterărilor microbiene, în scopul garantării duratei lor de conservare;
2. produse utilizate drept conservanți pentru depozitarea sau utilizarea momelilor rodenticide, insecticide sau de altă natură.

**Tipul 7: Conservanți pentru pelicule**

Acest tip include produse utilizate pentru conservarea peliculelor sau a învelișului protector prin controlul alterărilor microbiene sau al creșterii algelor, în scopul de a proteja proprietățile inițiale ale suprafeței materialelor sau obiectelor, cum ar fi vopselele, materialele plastice, materialele de etanșare, adezivii pentru pereți, lianții, hîrtiile, operele de artă.

**Tipul 8: Conservanți pentru lemn**

Acest tip include produsele utilizate pentru conservarea lemnului, începînd cu faza de transformare în rumeguș, sau a produselor din lemn, prin controlul organismelor care distrug sau deformează lemnul, inclusiv insectele. Acest tip de produse conține atît produsele preventive, cît și produsele curative.

**Tipul 9: Conservanți pentru fibre, piele, cauciuc și materiale polimerizate**

Acest tip include:

1. produse utilizate pentru conservarea materialelor fibroase sau polimerizate, cum ar fi pielea, cauciucul, hîrtia sau produsele textile, prin controlul alterărilor microbiologice;
2. produse biocide care inhibă depunerea de microorganisme pe suprafața materialelor și, prin urmare, îngreunează sau împiedică dezvoltarea mirosurilor și/sau oferă alte tipuri de avantaje.

**Tipul 10: Conservanți pentru materiale de construcție**

Acest tip include produsele utilizate pentru conservarea materialelor de zidărie, a materialelor compozite sau a altor materiale de construcție, altele decît lemnul, prin combaterea atacurilor microbiologice și ale algelor.

**Tipul 11: Conservanți pentru sisteme de răcire și de procesare a lichidelor**

Acest tip include produsele utilizate pentru conservarea apei sau a altor lichide folosite în sistemele de răcire și de procesare prin combaterea organismelor dăunătoare, cum ar fi microbii, algele și scoicile.

Nu sînt incluse în acest tip produsele utilizate pentru dezinfectarea apei potabile sau a apei din piscine.

**Tipul 12: Slimicide**

Acest tip include produse utilizate pentru prevenirea și controlul dezvoltării mucegaiurilor pe materiale, echipamente și structuri utilizate în industrie, de exemplu pe lemn și pe pasta de hîrtie sau pe straturile de nisip poros în industria extractivă de petrol.

**Tipul 13: Conservanți pentru fluide utilizate în prelucrare sau tăiere**

Acest tip include produse pentru controlul alterărilor microbiene din fluidele utilizate pentru prelucrarea sau tăierea metalului, a sticlei sau a altor materiale.

**GRUPA PRINCIPALĂ 3: Produse de combatere a dăunătorilor**

**Tipul 14: Rodenticide**

Acest tip include produse utilizate pentru combaterea șoarecilor, a șobolanilor și a altor rozătoare prin alte moduri decît prin alungare sau momire.

**Tipul 15: Avicide**

Acest tip include produse utilizate pentru combaterea păsărilor prin alte mijloace decît prin alungare sau momire.

**Tipul 16: Moluscocide, vermicide și produse utilizate pentru combaterea altor nevertebrate**

Acest tip include produse utilizate pentru combaterea moluștelor, a viermilor și a nevertebratelor neacoperite de alte tipuri de produse prin alte mijloace decît prin alungare sau momire.

**Tipul 17: Piscicide**

Acest tip include produse utilizate pentru combaterea peștilor prin alte mijloace decît prin alungare sau momire.

**Tipul 18: Insecticide, acaricide și produse pentru combaterea altor artropode**

Acest tip include produse utilizate pentru combaterea artropodelor (de exemplu, insecte, arahnide și crustacee) prin alte mijloace decît prin alungare sau momire.

**Tipul 19: Repelenți și atractanți**

Acest tip include produse utilizate pentru combaterea organismelor dăunătoare (cum ar fi nevertebrate, precum puricii, sau vertebrate, precum păsări, pești, rozătoare) prin alungare sau momire, inclusiv produsele utilizate pentru igiena umană sau veterinară direct, pe piele, sau indirect, în mediul înconjurător al omului sau al animalelor.

**Tipul 20: Combaterea altor vertebrate**

Acest tip include produse utilizate pentru combaterea altor vertebrate decît cele acoperite de alte tipuri de produse din prezenta grupă principală prin alte mijloace decît prin alungare sau momire.

**GRUPA PRINCIPALĂ 4: Alte produse biocide**

**Tipul 21: Produse antivegetative**

Acest tip include produse utilizate în combaterea dezvoltării și depunerii de organisme vegetative (microbi și forme superioare de specii vegetale sau animale) pe nave, echipament de acvacultură sau alte structuri utilizate în apă.

**Tipul 22: Fluide utilizate pentru îmbălsămare și taxidermie**

Acest tip include produse utilizate pentru dezinfectarea și conservarea cadavrelor umane sau animale sau a unor părți ale acestora.